Karol Aquilina, wieħed mid-Deputati tal-PN li fl-aħħar jiem ħadha kontra Delia, saħaq li allaħares tittieħed azzjoni kriminali kontra Pierre Portelli Id-Deputat Nazzjonalista Karol Aquilina ħareġ għonqu għaċ-Ċermen Eżekuttiv tal-midja tal-Partit Nazzjonalista, Pierre Portelli u insista li jekk tittieħed azzjoni kriminali kontrih dan ikun "każ ċar ta' frame-up." Huwa qal dan wara li dalgħodu, il-gazzetta Times of Malta rrappurtat kif skont kelliem tal-Uffiċċju tal-Prim Ministru hemm il-possibbilità li tittieħed azzjoni kriminali kontra nies li jissemmew fl-inkjesta Egrant, fosthom kontra dawk li mbuttaw 'il quddiem l-allegazzjonijiet. Kien f'dan id-dawl li Aquilina saħaq li jekk tittieħed azzjoni kontra Portelli, din "tkun mhux biss inġustizzja kbira, iżda parodija tal-ġustizzja. Ħaġa li ssir biss minn dittaturi." Kompla jisħaq li bħala ġurnalist, Portelli għamel xogħlu billi fittex, staqsa u poġġa ruħu għad-disposizzjoni tal-Maġistrat Bugeja. Skont Aquilina, dan għamlu b’riskju għalih personali u għall-familja tiegħu. "Pierre Portelli għandu l-appoġġ sħiħ tiegħi u qed inħeġġeġ lil kulħadd pubblikament jagħtih l-appoġġ tiegħu," insista Karol Aquilina. "Pierre Portelli huwa wieħed minna." Huwa temm il-post tiegħu bil- hashtags li permezz tagħhom, għaxar deputati u esponenti oħra tal-PN qabżu għal Simon Busuttil wara li ntalab jissosspendi lilu nnifsu mill-Grupp Parlamentari.